text: Spejderne prøver kræfter med ringridning
  26 juli 2017 kl. 16.11
  I dag er der sønderjysk tema på Spejdernes Lejr i Sønderborg. Derfor prøver unge spejdere fra hele landet kræfter med blandt andet kagebord og ringridning.
  Spejderne kommer fra hele landet – ja faktisk er der også mange internationale deltagere. Derfor skal de i dag lære om Sønderjylland med dagens tema
  På pladsen er der blevet lavet snysk, den sønderjyske sommerret, der er blevet serveret sønderjysk kagebord og så er der inviteret til ringridning.
  En af dem der deltager i Ringridningsturneringen er Laurits Egberg. Han er spejder ved DDS i Esbjerg og går derudover i 6. klasse. Inden den store turnering har spejderne lavet deres egne hest i træ.
  - Jeg skal holde med to hænder, og så regner jeg med, de holder mig ordentligt oppe, fortæller Laurits Egberg om ringridningen.
  Hesten er lavet ud af rafter, og det er Laurits’ spejderkammerater der holder hesten, men de løber mod målet.
  Dagens tema er for at lære spejderne, der kommer fra hele landet, om hvad der kendetegner Sønderjylland.
  - De lærer om sønderjysk kultur, og hvad vi kan byde på, siger Line Sørensen, projektassistent i Sønderborg Kommune.
  Tilbage ved ringridningen er det ikke gået så godt for Esbjerg-spejderne.
  - Jeg var lige ved at få den igennem, men så fik jeg overbalance, og så faldt vi, siger Laurits Egberg.
  Det blev i stedet et fransk spejderhold, der vandt turneringen.
  